En nom dou Pere et du Fil et dou Saint Esprit. Ce est la franchise de la ville et des gens de Saurre.  1. Li Sire ne puet ne ne doit en la ville de Saurre, ne de fors, prandre home ne femme de Saurre, ne qui soit de lor franchise, ne les lor choses, ne consentir à la prison se il n’avoit fait meffait por quel on les deut prandre. Et se auqueuns les prenoit ou les lor choses ou destenoit, li sire de Saurre doit pourchacier la délivrance ausi come de ses homs en bonne fey. Et si les gens de Saurre vouloient destorber la prise ou guerre et pourchacier la délivrance de ce qui seroit pris ou détenu, li sires de Saurre lor en est tenus de aidier en bonne fey; ne ne doit pais accorder, se non estoit par la volonté à ces de Saurre, à celui qui auroit fait ce fait, jusqu’à tant que ce qui saroit pris ou détenu fut quitté et delivré et li domaiges amendez, se n’estoit de guerre pris.  2. Se auqueuns de ces de Saurre muert sans hoir et sans testament faire, li plus prochiains de son lignaige, s’il est de Saurre ou vuet estre hons al seignor de la ville, ausi come cil qui mors est estoit doit avoir tos les biens moubles et non moubles que cil qui mors sara, avoit en la terre al seignor.  3. Chesqueuns de ces de Saurre puet engagier et vandre et aliener, quant li plaira, totes les possessions que il ha en la terre al seignor de Saurre à ces de la ville ou ez homes al seignor et ne my autrui sauve la dreture al seignor cui en doit de los sex deniers de la gaigere et douze deniers la vandue de la livre.  4. Et saiche ben que le serjant de Saurre que l’en apele Major, qui est aprez le prevost, doivent et puient cil de la ville à lor volentez eslire et mestre et oster quant lor plaira; et come auqueuns se plaint de tort que l’en li face, cil serjant doit et puet avoir treize deniers de celui qui se plaint; et puet faire mettre pleige à celui qui se plaint et à celui de qui en se plaint, de faire droit et ajorner ces devant le seignor ou devant son commandemant. Nul autre justise ne amande il ne n’y a, se li ne li done, ains est tote l’autre justise et les autres amandes al seignor.  5. Chesque uns de ces de Saurre s’an puet aller en autre seignorie franchemant et segurement quant lui plait.  6. Li juer ne son pas de cette franchise.  7. D’autre part chesque une maisons de Saurre qui appartient al seignor, li doit chesque un an cinq sous d’estevenant à payer li dimanche après la feire de Saure en autumpne.  8. Aprez li home de Saurre doivent al seignor de la ville le houst et la chevauchie es propres depens en telle manière que al repere de l’ost et de la chevauchie, en ne doit vandre en la ville de Saurre viandes semblans à celes que cil de Saurre en auroit ramenez, tant que celes fussent vandue.  9. En la ville de Saurre ne puet ne doit auqueuns avoir maison ne tenemant se il n’est estaigé en la ville ou se il n’est home al seignor ou ce n’est par la volanté al seignor. 10. Se li sires de Saurre marie sa fille, ou s’il va outre mer pour Nostre Seignor une feie en sa vie et non plus, ou s’il achate terre qui costat cinq cent livres ou plus, cil de Saurre li doivent aidier avennament au dit des huert jurez de la ville en tel manière, que il ne sont tenu de faire tel aide en trois temps de une feie. Ne ne puet monter cel aide plus de cinq centz livres, ce tan n’en estoit que li sire achetast terre de dix mille livres ou de plus et lor aidier de mil livres. 11. Les daanreez qui sont à vandre à Saurre, li demorant à Saurre li doivent croire et il doit paier quatre fei l’an ce en ne l’an donoit respit. 12. Quiconques est seignor de Saurre, il ne puet ne ne doit efforcier ces de Saurre forsque dez devant dites choses et de ses rentes qu’il a en la ville, ce n’est pour le propre besoin de la ville, ne se il ne li veulent doner de leur grez. 13. Et saiche l’en que cil de Saurre tandemantierz que il demoreront en la franchise de Saurre ne puient ne doivent faire seignor ne reclamer seignorie au domaige al seignor de Saurre. 14. Totes ces choses qui sunt dessus escrites, ge Hugues de Antaigne, sire de Paigne et de Saurre, a juré su sainte Evangile à bonne fey ferme à guarder et tenir. 15. Et quiconques sera sire de Saurre, totes ces chose il est tenu de garder et qu’il n’en ira ancontre et dedans les quarente jors qu’il sera sire de la ville, se il puet avennament, il doit jurer sur sainte Evangile totes ces choses à bonne fey et fermemant garder et tenir. 16. Et li home de Saurre doivent jurer les devant dites choses garder à bonne fey et fermemant tant comme il saront en la franchise de Saurre. 17. Li homes de Saurre ne puient retenir en lor franchise home al seignor de Saurre, pour ce qu’ils saichent qu’il soit ses hons, se n’est pas la volantez al seignor et s’il en retenoient auqueuns qu’il ne sauseint que fust ses hons et li sire ou ses commendemans le requerer dedantz an et jor, il doit ramenoir al seignor et tot saroit sans accusson. 18. Quiconque sara sire de Saurre il doit baillier ez homes de Saurre lettres saalées de son sael de totes les choses qui sont devant dites. Et por ce que totes ces choses sayent fermes et certaines à totjormeis, ge devant ditz Hugues de Antigne, sire de Paigne et de Saurre, a fait ce lettres saaler de mon sael: ce fut fait en l’an de l’ancarnation notre Seigneur Jhesu Christ mil et deux centz et qarante et cinc, ou meis de fevrier.